Rudens melodija
Daug kas jau skirtį išvargo,
Ilgisi atpildo meto –
Gluosniai prie tako pamargo,
Pagirio krūmai prareto...

Stūkso beržai be vainiko –
Traką jų lapai apkrovė...
Vartai į girią išnyko –
Ženk į apleistą šventovę...

Sankrytų pasaką rūsčią,
Kas čia dar braido, tegirdi...
Visa taip erdva, taip tuščia –
Ramdyk, paklydėli, širdį!

Vėtros ne visa išardė...
Še tau dar žiedas vėlyvas –
Kas tu, žolyte bevarde,
Kuo gi tu, diege, dar gyvas?

Būk prisirengusi, smilga,
Brausis pusnynai į kiemą –
Ilgą turėsima, ilgą,
Ilgesio kupiną žiemą...

Baltrušaitis Jurgis
Eilėraščiai